Sigríður Kristín Sigurðardóttir fagnar 100 ára afmæli þann 5. desember . Hún tók þátt í Kvennahlaupi á Hrafnistu í dag en Kvennahlaupið sjálft fer fram á morgun . Vísir / Friðrik Þór Hrafnista býður landsmönnum , sem eiga 100 ára afmæli á árinu , til afmælisveislu á Hrafnistu í Hafnarfirði þriðjudaginn 18. júní klukkan 14 . Viðstödd veisluna verða meðal annars Guðni Th. Jóhannesson , forseti Íslands , sem flytur ávarp auk Dagnýjar Erlu Gunnarsdóttur , sem er fimmtán ára og sitja mun þingfund ungmenna í Alþingishúsinu á þjóðhátíðardaginn 17. júní í tilefni af 75 ára afmælis lýðveldisins . Boðið verður upp á afmælisköku og söngatriði sem tenórsöngvarinn Gissur Páll Gissurarson annast . Formleg dagskrá mun taka um eina klukkustund . Auk ofangreindra og fleiri aðila er öllum íbúum Hrafnistu í Hafnarfirði boðið til veislunnar . 25 Íslendingar fagna 100 ára afmæli á þessu ári . Átján konur og sjö karlar . Flest eru afmælisbörnin búsett á höfuðborgarsvæðinu og hafa um tíu þeirra þegar boðað komu sína til veislunnar . Í lok dagskrár verður tekin hópmynd af þessum merkilega hópi ásamt forseta Íslands . Þetta er í fyrsta sinn sem Hrafnista býður landsmönnum til 100 ára afmælisveislu ásamt forseta Íslands og er ætlunin að þetta verði árlegur viðburður . Hefur undirbúningur m.a. verið unninn í samstarfi vð Jónas Ragnarsson sem allt frá árinu 2006 hefur haldið úti vefsíðu um langlífa Íslendinga , haldgóð hjónabönd , stóra systkinahópa og fleira . Þessi áhugaverði vettvangur Jónasar er nú vistaður á síðunni Langlífi á Facebook .